Tre etasjer opp og inn en dør i en liten gate på Bislett i Oslo, ser det nærmest ut som en jungel. Hver dag bruker Anders Røyneberg rundt ti minutter på å spraye, vanne og stelle de 100 plantene han har samlet i leiligheten.

– Jeg tror grønne planter er godt for oss mennesker, sier Røyneberg til NRK.

GRØNN GLEDE: Gjennom instagramkontoen Arctic gardener sprer Anders Røyneberg grønn glede over hele verden. Foto: Erik Schjerven

Leiligheten, som først ble omtalt i OBOS-bladet, vitner om en eier med grønne fingre. Røynebergs hjem er en del av en internasjonal trend der vi tar naturen inn i hus, kontorer og kafeer, og instagramkontoen hans Arctic gardener følges over hele verden.

Selv mener han plantene gjør godt for helsa.

– Jeg sover veldig bra og får roen over meg når jeg kommer hjem fra arbeidet mitt innenfor psykisk helse. En jobb som ofte kan være tøff.

Les også: Plantene som tåler tøft klima

Vil ha «skoglufteffekt»

«Skoglufteffekt». Begrepet er blitt en norsk eksportvare gjennom boka Jørn Viumdal har skrevet.

– Den handler om hvordan vi kan hente naturen inn i stua når vi tilbringer så mye tid innendørs, forklarer han.

SKOGLUFT: Jørn Viumdal har vært opptatt av samspillet mellom mennesker og natur i over 20 år. Nå har han skrevet om skoglufteffekten. Foto: Panta

Under bokmessen i London vakte boka stor begeistring. Nå vil forleggere fra nesten 100 land gi den ut, blant dem Kina, Taiwan, Libanon, Japan, Russland, Finland, Frankrike, Australia og New Zealand.

– Egentlig passer det for alle mennesker uansett hvor de bor i verden, sier Jade Fu, litterær agent fra Taiwan, til NRK. Hun peker på at forskningen er særlig nyttig for tett befolkede asiatiske storbyer.

– Godt for helsen

– Vi sitter foran skjermene våre innendørs, men mennesket er jo skapt til å være ute i naturen, sier Jørn Viumdal.

Han får støtte fra førsteamanuensis Grete Patil ved Norges miljø- og biovitenskapelige universitet i Ås. Også der står plantene på rekke og rad i drivhusene.

– Kan vi kompensere når vi oppholder oss så mye innendørs? spør Patil.

LEGGE TIL RETTE FOR NATUREN: Grete Patil har forsket på naturens innvirkning på mennesker i over 20 år. Vi må legge til rette for naturen når vi bygger, sier hun. Foto: Marianne Rustad Carlsen / NRK

Hun mener vi må legge til rette for natur når vi bygger: Både at vi kan se den, og at vi kan hente den inn.

For forskningen viser at det er helsefremmende å være nær naturen, understreker hun.

Les også: 168 verneområder trues av fremmede trær

«Grønn eksplosjon»

I Torggata Botaniske, en bar i Oslo sentrum, henger planter og lianer overalt.

– Det første som slo meg da jeg kom inn her, var at jeg pustet så mye bedre, smiler Hege Rødland, som er gjest i baren.

Stian Vaagland, en av grunnleggerne, serverer mens han er rammet inn av grønne planter.

– Jeg håper det blir mer av dette i Norge. I København er det nærmest en grønn eksplosjon, forteller Vaagsland.

Han påpeker smilende at han aldri egentlig er helt alene. Med alle disse plantene er det alltid noe levende rundt ham.

Les også: Kreative klimatiltak